Diari Oficial de la Generalitat Valenciana


Sumari del DOGV 6031, del 09-06-2009 (2009/6621)

DECRET 75/2009, de 5 de juny, del Consell, pel qual es regula el reconeixement oficial de les organitzacions o les associacions de criadors d'animals de raça en l'àmbit de la Comunitat Valenciana.
----------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2009/06/05/75/dof/vci/html**

### Dades del document

Número de DOGV
:   6031

Data del DOGV
:   09-06-2009

Secció del DOGV
:   I. DISPOSICIONS GENERALS

Número del document
:   2009/6621


Data del document
:   05-06-2009

Organisme emissor
:   Conselleria d'Agricultura, Pesca i Alimentació

Tipus de document
:   Decret

Descriptors 

:   * associació
    * legislació veterinària
    * zoologia
    * reproducció animal
    * legislació
    * sector agrari
    * espècie protegida
    * protecció de la fauna
    * animal domèstic

DECRET 75/2009, de 5 de juny, del Consell, pel qual es regula el reconeixement oficial de les organitzacions o les associacions de criadors d'animals de raça en l'àmbit de la Comunitat Valenciana. [2009/6621]  
El reconeixement oficial de les organitzacions o les associacions de criadors d'animals de raça que porten o creen llibres genealògics s'ha regulat en l'àmbit estatal pel Reial Decret 391/1992, de 21 d'abril, modificat pel Reial Decret 2129/2008, de 26 de desembre, pel qual s'establixen les normes bàsiques i de coordinació del Programa Nacional de Conservació, Millora i Foment de les Races Ramaderes (Programa Nacional) i la regulació de la normativa zootècnica dels animals de raça i èquids registrats. En l'àmbit de la legislació comunitària s'han harmonitzat els criteris per al reconeixement de les associacions de criadors, i esta matèria troba el seu marc normatiu específic en la Directiva 91/174/CEE, de 25 de març de 1991, del Consell, relativa a les normes zootècniques i genealògiques que regulen la comercialització d'animals de raça, i per la qual es modifiquen les directives 77/504/CEE i 90/425/CEE. Estes normes formen el marc normatiu sobre selecció i reproducció d'animals de raça, en el qual es fa especial tractament dels llibres genealògics i el reconeixement de les associacions o les organitzacions de criadors d'animals de raça, a l'efecte d'administrar els esmentats llibres genealògics, que constituïxen una ferramenta fonamental per a realitzar l'avaluació genètica dels reproductors i per al desenvolupament dels programes de millora destinats a augmentar el potencial de la raça, i contribuïxen, així, a incrementar la productivitat i la rendibilitat de les produccions ramaderes, així com la diversitat de races canines, sense perjuí de la incidència d'estes últimes en diverses activitats com la ramaderia, l'esport, la caça, la sanitat, l'oci o la seguretat pública.  
Pel que fa a les races canines, el Reial Decret 558/2001, de 25 de maig, pel qual es regula el reconeixement oficial de les organitzacions o les associacions de criadors de gossos de raça pura, modificat pel Reial Decret 1557/2005, de 23 de desembre, establix la regulació normativa referent als requisits que han de complir les organitzacions o les associacions de gossos de raça pura per a obtindre el reconeixement oficial que els habilite per a portar o crear llibres genealògics i els criteris d'inscripció dels gossos de pura raça en els esmentats llibres o registres.  
L'interés social i econòmic que comporta la conservació dels recursos genètics, així com la necessitat d'evitar l'erosió dels esmentats recursos i assegurar un millor desenvolupament d'estos, porta a la necessitat de potenciar i d'establir el marc jurídic adequat que permeta una gestió eficaç i sostenible de l'esmentat patrimoni genètic, regulant el procediment en virtut del qual la Generalitat procedisca al reconeixement oficial de les organitzacions o les associacions de criadors d'animals de raça en l'àmbit de la Comunitat Valenciana, a l'efecte de protegir, potenciar i millorar els animals de raça, augmentar el seu potencial i, amb això, la seua productivitat, la rendibilitat i la conservació, així com contribuir al manteniment de la diversitat de races canines.  
L'article 49.3.3ª de l'Estatut d'Autonomia de la Comunitat Valenciana atribuïx a esta la competència exclusiva en matèria de ramaderia, d'acord amb les bases i l'ordenació de l'activitat econòmica general.  
De conformitat amb els articles 18.f) i 43 de la Llei del Consell, a proposta de la consellera d'Agricultura, Pesca i Alimentació i amb la deliberació prèvia del Consell, en la reunió del dia 5 de juny de 2009,  
DECRETE  
CAPÍTOL I  
Disposicions generals  
Article 1. Objecte  
L'objecte d'este decret és regular el procediment per a obtindre el reconeixement oficial de les organitzacions o les associacions de criadors d'animals de raça en l'àmbit de la Comunitat Valenciana.  
Article 2. Àmbit d'aplicació  
Este decret serà aplicable respecte al reconeixement oficial de les associacions de criadors d'animals de raça ramadera, gossos de raça pura i gossos de raça canina espanyola d'acord amb allò que s'establix en la legislació bàsica estatal.  
Article 3. Definicions   
A l'efecte d'allò que es disposa en este decret, caldrà ajustar-se a la legislació bàsica estatal pel que fa a les definicions d'organització o associació de criadors, raça, animal de raça, gos de raça pura, races canines espanyoles i races canines integrades a Espanya i llibre genealògic.  
CAPÍTOL II  
Procediment de reconeixement  
Article 4. Competència per al reconeixement oficial de les organitzacions o les associacions de criadors d'animals de raça en l'àmbit de la Comunitat Valenciana  
El reconeixement oficial de tota organització o associació de criadors d'animals de raça que porte o cree un Llibre Genealògic en l'àmbit de la Comunitat Valenciana s'efectuarà per la conselleria competent en matèria de ramaderia i animals de companyia.   
Article 5. Requisits  
Sense perjuí d'altres requisits exigibles per les diferents administracions públiques, per a obtindre el reconeixement oficial que es regula en este decret les organitzacions o les associacions d'animals de raça en l'àmbit de la Comunitat Valenciana hauran d'acreditar el compliment dels requisits establits en la normativa aplicable, i en especial:  
1. Disposar de personalitat jurídica d'acord amb la legislació vigent.  
2. Disposar d'un reglament intern d'organització i funcionament establit de forma estatutària i que preveja, en especial, l'absència de discriminació entre els seus membres i possibilite l'accés a l'associació a qualsevol criador que ho desitge i complisca els requisits establits, amb subjecció a la normativa aplicable.  
3. Disposar de mitjans tècnics i personals per a l'adequat funcionament, d'acord amb la normativa aplicable.  
4. Haver establit un prototip racial i característiques de la raça o població que comprenga el Llibre Genealògic, amb compliment dels requisits establits en la normativa aplicable.  
5. El disseny i el compromís d'execució d'un programa de conservació o millora de la raça, d'acord amb allò que s'establix en la normativa aplicable.  
6. Haver establit normes sobre: el sistema d'identificació d'animals, el sistema de registre genealògic, la divisió del Llibre Genealògic en el cas que existisquen diverses modalitats d'inscripció o classificació dels animals inscrits en este, els ascendents a partir d'altres llibres quan fóra necessari, els objectius productius, i amb compliment d'allò que es disposa en la normativa bàsica estatal.  
7. Utilització de les dades genealògiques i de rendiment amb finalitats selectives i d'avaluació del valor genètic dels animals.  
8. Aportar a l'òrgan competent documentació justificativa dels aspectes següents: l'eficàcia del seu funcionament, la seua capacitat d'exercir els controls necessaris per a portar eficaçment els registres, disposar d'un nombre suficient d'animals per a realitzar un programa de millora o conservació de la raça, així com la seua capacitat d'utilitzar les dades relatives als rendiments zootècnics necessaris per a la realització del programa de millora o de conservació de la raça, així com per a comunicar els resultats obtinguts.  
Respecte al reconeixement oficial de les organitzacions o les associacions de criadors de gossos de raça pura, s'haurà de complir, en tot allò que no es preveu en els apartats anteriors, allò que es disposa en la normativa aplicable.  
Respecte al reconeixement oficial de les organitzacions o les associacions d'animals de races ramaderes, s'haurà de complir, en tot allò que no es preveu en els apartats anteriors, allò que es disposa en la normativa aplicable.  
Article 6. Sol·licitud  
1. La sol·licitud es realitzarà per la persona que posseïsca l'esmentada competència, d'acord amb el reglament intern de l'organització o l'associació, per mitjà d'un escrit dirigit a la conselleria competent en matèria de ramaderia i animals de companyia.  
2. L'esmentada sol·licitud es presentarà, preferentment, en el registre general de la conselleria competent en matèria de ramaderia i animals de companyia. No obstant això, també es podrà presentar en els llocs previstos en l'article 38.4 de la Llei de Règim Jurídic de les Administracions Públiques i del Procediment Administratiu Comú.  
3. La sol·licitud haurà d'anar acompanyada, en tot cas, de la documentació següent:  
a) Còpia del CIF de l'organització o l'associació i DNI de la persona que firma la sol·licitud.   
b) Documentació acreditativa de la personalitat jurídica de l'associació o l'organització que sol·licita. S'ha d'aportar, en el cas de les associacions, el certificat actualitzat de la inscripció en el Registre Autonòmic d'Associacions de la Comunitat Valenciana.  
c) Còpia dels Estatuts i del reglament intern de l'organització o l'associació que sol·licita.  
d) Còpia de l'acte pel qual l'organització o l'associació pren la decisió de sol·licitar el reconeixement i s'assumixen els drets i les obligacions derivades de la gestió del Llibre Genealògic.  
e) Documentació que acredite la capacitat de la persona que firma la sol·licitud, per a actuar en nom i representació de l'organització o l'associació que sol·licita.  
f) Memòria sobre el compliment dels requisits que s'establixen en l'article 5 d'este decret.  
Article 7. Tramitació  
Una vegada rebuda la sol·licitud, es comprovarà que conté les dades i s'adjunten els documents enumerats en l'article anterior. Si es detecta alguna falta o omissió amb relació als requisits de la sol·licitud o la documentació preceptiva que s'ha d'adjuntar a esta, es requerirà a la persona interessada perquè, en un termini de deu dies, esmene la falta i presente els documents preceptius, amb la indicació que si no ho fa en l'esmentat termini se'l tindrà per desistit de la seua petició, d'acord amb allò que s'establix en l'article 42 de la Llei de Règim Jurídic de les Administracions Públiques i del Procediment Administratiu Comú.  
Article 8. Resolució  
1. El reconeixement oficial de les associacions i les organitzacions de criadors d'animals de raça correspon a la persona titular de la direcció general que posseïsca la competència en matèria de ramaderia i animals de companyia.   
2. El termini per a resoldre és de tres mesos comptats des de la data d'entrada de la sol·licitud en el registre de l'òrgan competent per a la seua tramitació. Transcorregut l'esmentat termini sense que s'haja dictat una resolució expressa, la sol·licitud de reconeixement es podrà entendre estimada.  
3. La direcció general que posseïsca la competència en matèria de ramaderia i animals de companyia en l'àmbit de la Comunitat Valenciana podrà negar el reconeixement a aquelles organitzacions i associacions que posen en perill la conservació de la raça comprometent el programa zootècnic d'altres organitzacions o associacions existents.  
4. Contra les resolucions denegatòries del reconeixement oficial de les organitzacions o les associacions de criadors d'animals de raça en l'àmbit de la Comunitat Valenciana es podran interposar els recursos administratius que procedisquen, davant dels òrgans corresponents, d'acord amb allò que s'establix en els articles 114 i 115 de la Llei de Règim Jurídic de les Administracions Públiques i del Procediment Administratiu Comú.  
Article 9. Extinció  
1. La direcció general que posseïsca la competència en matèria de ramaderia i animals de companyia en l'àmbit de la Comunitat Valenciana podrà deixar sense efecte, amb audiència prèvia de les associacions o organitzacions corresponents, el reconeixement a les associacions o les organitzadors de criadors que porten llibres genealògics quan, per mitjà de les mesures de comprovació i inspecció que es puguen instrumentar, es comprove que estes incomplixen els requisits que s'establixen en l'article 5 d'este decret o les obligacions que s'establixen en la normativa aplicable. Contra la resolució d'extinció es podran interposar els recursos administratius que procedisquen, davant dels òrgans corresponents, d'acord amb allò que s'establix en els articles 114 i 115 de la Llei de Règim Jurídic de les Administracions Públiques i del Procediment Administratiu Comú.  
2. L'extinció del reconeixement oficial de les organitzacions o les associacions de criadors d'animals de raça en l'àmbit de la Comunitat Valenciana deixarà sense efecte l'habilitació per a la gestió del Llibre Genealògic.  
CAPÍTOL III  
Registre d'organitzacions o associacions de criadors   
d'animals de raça en l'àmbit de la Comunitat Valenciana  
Article 10. Registre  
La conselleria competent en matèria de ramaderia i animals de companyia disposarà d'un registre d'organitzacions o associacions de criadors, en què s'inclouran totes aquelles que hagueren obtingut el reconeixement d'acord amb allò que s'ha regulat en este decret, i en què es realitzaran les anotacions que els afecten, inclosa, si escau, l'extinció del seu reconeixement.  
Article 11. Comunicacions  
El reconeixement de les organitzacions o associacions de criadors, així com, si escau, la seua extinció serà comunicat al ministeri que posseïsca la competència en matèria d'organitzacions o associacions de criadors d'animals de raça, a l'efecte de la seua inclusió en els registres corresponents.  
CAPÍTOL IV  
Llibres genealògics  
Article 12. Gestió del llibre genealògic  
Les organitzacions o associacions de criadors hauran de crear o portar un llibre genealògic en què s'inscriuran els animals. El reconeixement oficial de les organitzacions o les associacions de criadors habilita per a la gestió del llibre genealògic.  
Article 13. Llibre Genealògic Fundacional  
En el cas que una raça no dispose de genealogia coneguda, es podrà establir un Llibre Genealògic Fundacional en què s'inscriguen els reproductors de les esmentades races fins que puguen complir els requisits que s'establixen, amb caràcter general, en este decret i, en tot cas, amb subjecció a la normativa aplicable.  
DISPOSICIÓ ADDICIONAL  
Única. Llibres i registres genealògics i control de rendiments dels reproductors  
La conselleria competent en matèria de ramaderia i animals de companyia determinarà, a la vista de la normativa vigent, els criteris per a l'emplenament dels llibres i registres genealògics subjectes a allò que es disposa en este decret, així com per al control de rendiments i de valoració dels reproductors inscrits en estos.  
DISPOSICIONS FINALS  
Primera. Habilitació reglamentària  
Es faculta la persona que posseïsca la titularitat de la conselleria competent en matèria de ramaderia i animals de companyia en l'àmbit de la Comunitat Valenciana per a dictar totes les disposicions que siguen necessàries per al desplegament i l'execució d'este decret.   
Segona. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.   
Valencia, 5 de juny de 2009  
El president de la Generalitat,  
FRANCISCO CAMPS ORTIZ  
La consellera d'Agricultura, Pesca i Alimentació,  
MARITINA HERNÁNDEZ MIÑANA


Còpia Permalink ELI